钦定古今图书集成/理学汇编/学行典/第004卷 > 朱子全书 > 《答林退思》
## 钦定古今图书集成/理学汇编/学行典/第004卷 > 朱子全书 > 《答林退思》

学者之志，固不可不以远大自期。然观孔门之教，则
其所从言之者至为卑近，不过孝弟忠信，持守诵习
之闲，而于所谓学问之全体，初不察察言之也。若其
高第弟子，多亦仅得其一体。夫以夫子之圣，诸子之
贤，其于道之全体，岂不能一言尽之，以相授纳？而顾
为是拘拘者以狭道之传画人之志，何哉？盖所谓道
之全体，虽高且大，而其实未尝不贯乎日用细微切
近之闲。苟悦其高而忽于近，慕于大而略于细，则无
渐次经由之实，而徒有悬想跂望之劳，亦终不能以
自达矣。故圣人之教，循循有序，不过使人反而求之
至近至小之中，博之以文，以开其讲学之端；约之以
礼，以严其践履之实。使之得寸则守其寸，得尺则守
其尺。如是久之，日滋月益，然后道之全体乃有所乡
望而渐可识，有所循习而渐可能。自是而往，俛焉孳
孳，毙而后已。而其所造之深浅，所就之广狭，亦非可
以必诣而预期也。故夫子尝以先难后获为仁，又以
先事后得为崇德。盖于此小差，则心失其正，虽有钻
坚仰高之志，而反为谋利计功之私矣。仁何自而得、
德何自而崇哉？